Sagunt inicia el seu cicle de jornades de responsabilitat social
20 de setembre 2022

![](/media/llspyyee/c_jornadarse.jpg?width=850&height=566.9886363636364)

Hui s'ha celebrat en el Casal Jove del Port de Sagunt la primera jornada del Cicle de Responsabilitat Social Empresarial que organitza el departament de Promoció Econòmica i Industrial de l'Ajuntament de Sagunt.

L'acte, sota el títol _Com definir el nostre Pla d’RSE fins a la memòria o Informe No Financer?_, ha definit teòricament els conceptes que formulen els Plans de Responsabilitat Social Empresarial i ha abordat la rellevància i avantatges que aporten a les empreses el fet de desenvolupar-los des d'un punt de vista global i abordant a la totalitat d'aspectes que afecten el món de l'empresa.

La regidora de Promoció Econòmica i Industrial, María José Carrera, ha indicat que «**volem que les nostres empreses cada vegada més s'involucren en un procés que genera sinergies positives per a la societat, les persones treballadores i, per descomptat, a les empreses**». A més, ha recordat «**la voluntat de l'Ajuntament de Sagunt de continuar fomentant estes activitats i facilitant les eines necessàries perquè les empreses locals incorporen la responsabilitat social als seus programes d'actuació**».

La jornada s'ha centrat en anar desgranant els diferents apartats que formen un pla de responsabilitat social destacant l'anàlisi de situació previ, les mesures d'impacte i el pla de comunicació per a donar visibilitat a les actuacions i així millorar la imatge de l'empresa i fer costat a una millora del seu àmbit d'actuació. En definitiva, una jornada intensa i profitosa de la qual les persones assistents han pogut extraure valuoses conclusions per a implementar en el dia a dia del seu entorn laboral, segons afirmen des del departament.

Este cicle continuarà el pròxim 18 d'octubre amb la jornada _La volta al món de Magallanes-El Cano com a repte inspirador de l’RSC en les pimes_ on s'aprofundirà de manera pràctica en l'execució de plans de responsabilitat social en petites i mitjanes empreses.

Les persones i empreses que vulguen assistir a esta sessió ho poden fer de manera gratuïta emplenant el següent formulari: [https://forms.gle/mg6tBJn2Gti5W6Nb8](https://forms.gle/mg6tBJn2Gti5W6Nb8)

*   [](http://www.facebook.com/sharer.php?u=https://aytosagunto.es/va/actualitat/sagunt-inicia-el-seu-cicle-de-jornades-de-responsabilitat-social/ "Facebook")
*   [](http://twitter.com/share?url=https://aytosagunto.es/va/actualitat/sagunt-inicia-el-seu-cicle-de-jornades-de-responsabilitat-social/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-inicia-el-seu-cicle-de-jornades-de-responsabilitat-social/ "Linked In")
*   [](mailto:?body=https://aytosagunto.es/va/actualitat/sagunt-inicia-el-seu-cicle-de-jornades-de-responsabilitat-social/)